Document ID: 32015D0398

DECIZIA DE PUNERE ÎN APLICARE (UE) 2015/398 A COMISIEI
din 13 februarie 2015
de modificare a Deciziei 2008/185/CE în ceea ce privește includerea Ungariei pe lista statelor membre sau regiunilor acestora indemne de boala Aujeszky
[notificată cu numărul C(2015) 718]
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 64/432/CEE a Consiliului din 26 iunie 1964 privind problemele de inspecție veterinară care afectează schimburile intracomunitare cu bovine și porcine (1), în special articolul 9 alineatul (2) și articolul 10 alineatul (2),
întrucât:
(1)
Directiva 64/432/CEE stabilește normele aplicabile comerțului în interiorul Uniunii cu bovine și porcine. Articolul 9 din directiva menționată anterior prevede criterii pentru aprobarea programelor naționale obligatorii de combatere a anumitor boli contagioase, inclusiv boala Aujeszky. În plus, articolul 10 din directiva respectivă prevede că, în cazul în care un stat membru consideră teritoriul său sau o parte din acesta ca fiind indemn de astfel de boli, inclusiv de boala Aujeszky, statul respectiv trebuie să prezinte Comisiei documente justificative adecvate.
(2)
Decizia 2008/185/CE a Comisiei (2) prevede garanții suplimentare pentru circulația porcilor între statele membre. Garanțiile respective sunt legate de clasificarea statelor membre potrivit statutului lor cu privire la boala Aujeszky.
(3)
Anexa I la Decizia 2008/185/CE enumeră statele membre sau regiunile acestora care sunt indemne de boala Aujeszky și în care vaccinarea este interzisă. Anexa II la decizia menționată anterior enumeră statele membre sau regiunile acestora în care se aplică programe naționale de control aprobate pentru eradicarea bolii Aujeszky.
(4)
Ungaria se numără în prezent printre țările de pe lista din anexa II la Decizia 2008/185/CE în calitate de stat membru sau regiune a unui stat membru în care au fost aplicate programe naționale de control aprobate de eradicare a bolii Aujeszky.
(5)
Ungaria a depus documente în sprijinul cererii sale de a fi declarată stat membru indemn de boala Aujeszky.
(6)
În urma evaluării documentelor justificative depuse de statul membru, este adecvat ca Ungaria să nu mai fie enumerată în anexa II la Decizia 2008/185/CE și să fie, în schimb, enumerată în anexa I la aceasta.
(7)
Prin urmare, Decizia 2008/185/CE ar trebui modificată în consecință,
(8)
Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
ADOPTĂ PREZENTA DECIZIE:
Articolul 1
Anexele I și II la Decizia 2008/185/CE se înlocuiesc cu textul anexei la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 13 februarie 2015.

Labels: 3
18
6